Diari Oficial de la Generalitat Valenciana


Sumari del DOGV 3144, del 17-12-1997 (1997/12537)

RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació del Conveni de col·laboració entre la Conselleria de Cultura, Educació i Ciència, de la Generalitat Valenciana, i la Universitat Menéndez y Pelayo.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3144

Data del DOGV
:   17-12-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/12147


Data del document
:   19-11-1997

Organisme emissor
:   Conselleria de Presidència

Tipus de document
:   Resolució

4080 RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació del Conveni de col·laboració entre la Conselleria de Cultura, Educació i Ciència, i la Universitat Menéndez y Pelayo. [97/X12517]
  
Subscrit, després de la tramitació prèvia reglamentària, entre la Conselleria de Cultura, Educació i Ciència i la Universitat Internacional Menéndez y Pelayo, el dia 29 d'agost de 1997, un Conveni de col·laboració, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0648/97, i que figura com a annex d'aquesta resolució.
  
València, 19 de novembre de 1997.- La sotssecretària del Secretariat del Govern i Relacions amb les Corts.
  
Conveni de col·laboració entre la Conselleria de Cultura, Educació i Ciència, i la Universitat Internacional Menéndez y Pelayo.
  
València, 29 d'agost de 1997
  
REUNITS
  
D'una part, l'Honorable Sr. Francisco E. Camps Ortiz, conseller de Cultura, Educació i Ciència (en avant CCEC), facultat per a aquest acte per acord del Govern valencià del dia
  
I d'altra part, l'Excm. i Magfc. Sr. José Luis García Delgado, rector de la Universitat Internacional Menéndez y Pelayo (en avant UIMP), en nom i representació d'aquesta, d'acord amb les atribucions que té conferides pel Reial Decret 1.920/1995, de 24 de novembre (BOE núm. 282, de 25 de novembre).
  
EXPOSEN
  
Que la CCEC i la UIMP consideren que la cooperació entre les dues institucions és de gran importància per a potenciar les activitats educatives i culturals a la Comunitat Valenciana, i per a això acorden subscriure aquest conveni de col·laboració d'acord amb les següents
  
CLÀUSULES
  
Primera
  
La CCEC i la UIMP col·laboraran en l'organització d'activitats acadèmiques sobre els aspectes d'interès per a la Comunitat Valenciana, de manera que la UIMP a València puga servir com a fòrum d'estudi, debat i reflexió a nivell internacional.
  
Aquestes activitats tindran lloc, llevat d'excepcions, al palau de l'Intendent Pineda, a València, i es presentaran integrades com a cursos i altres activitats de la UIMP, amb la col·laboració i el patrocini de la Generalitat Valenciana, a través de la CCEC.
  
La col·laboració entre les dues institucions es durà a terme en els termes que s'expressen en les clàusules següents.
  
Segona
  
La CCEC prestarà un suport institucional i econòmic a la UIMP a València, en qualitat d'institució patrocinadora, i així es farà constar en tot el material de promoció i publicitat que generen les activitats, respectant en tot moment els logotips o les directrius d'imatge facilitats per la referida CCEC.
  
Tercera
  
La CCEC exercirà una tasca activa en la proposta d'activitats de la programació anual. En tot cas, la programació anual que el director de la UIMP de València presentarà a la junta de govern de la UIMP per a l'aprovació definitiva, requerirà l'informe favorable de la CCEC.
  
Quarta
  
La UIMP es responsabilitza de l'organització, control i realització de les activitats aprovades, i per a això aportarà els mitjans materials i humans necessaris i es farà càrrec de tota la gestió econòmica i administrativa.
  
Quinta
  
La UIMP es compromet a concedir vuitanta matrícules gratuïtes a la CCEC durant l'any 1997 per a l'assistència del seu personal als cursos organitzats per aquella a la seu de València. Els noms de les persones que hagen de disposar d'aquestes matrícules seran facilitats per la CCEC.
  
Sisena
  
La CCEC efectuarà una aportació a la UIMP de vuitanta-un milions cinc-centes setanta-quatre mil pessetes (03.903.408 PTA), a càrrec de l'aplicació 81.17.863.69, línia 4.06, dels pressupostos de la Generalitat Valenciana de 1997, per finançar les despeses corrents que origine el funcionament de la UIMP a València, les de manteniment de l'edifici del palau Intendent Pineda i les produïdes en la preparació i realització dels cursos i altres activitats realitzades al llarg de l'any 1997.
  
El pagament de la subvenció serà realitzat en la forma que determina l'article 47 bis de la Llei d'Hisenda Pública de la Generalitat Valenciana:
  
1. El 40% de l'import de la subvenció a la firma del conveni.
  
2. El 20% quan es justifique la despesa contreta per un import equivalent al 60% del total de l'aportació establerta.
  
3. El 40% restant quan la UIMP presente la justificació d'haver contret una despesa equivalent al 100% de l'aportació de la CCEC.
  
Això no obstant la CCEC, a sol·licitud de la UIMP, podrà lliurar els fons mitjançant pagaments parcials de les quantitats que justifique aquesta última.
  
Els ingressos es faran al compte corrent número 7452433135 del Banco de España (codi de banc 9000), a l'oficina principal (codi d'agència 0001), carrer d'Alcalá, 50, de Madrid, a nom de la Universitat Internacional Menéndez y Pelayo, Secció d'Organismes Autònoms.
  
Setena
  
La CCEC autoritza la UIMP perquè les activitats a què es refereix aquest conveni es realitzen al palau de l'Intendent Pineda, de la Generalitat Valenciana, de conformitat amb l'article 73 de la Llei 3/1986, de 24 d'octubre, de Patrimoni de la Generalitat Valenciana, durant la vigència d'aquest conveni i sense perjudici de l'exercici per la CCEC de les facultats demanials que li corresponguen segons l'article 63 de l'esmentada llei.
  
Vuitena
  
Les despeses corrents de manteniment del palau de l'Intendent Pineda, de funcionament dels serveis (electricitat, telèfon, aigua, seguretat, neteja, etc.) i de realització de les activitats compreses en aquest conveni, seran satisfetes per la UIMP.
  
Per a finançar aquestes despeses, la UIMP destinarà l'aportació econòmica de la CCEC a què es refereix la clàusula setena d'aquest conveni. La part d'aquestes despeses que supere l'esmentada aportació serà finançada per la UIMP.
  
Novena
  
Per al màxim aprofitament del palau Intendent Pineda per part de les institucions valencianes, la Generalitat Valenciana a través dels seus diferents departaments i organismes podrà organitzar activitats acadèmiques i culturals al palau, de manera coordinada amb les activitats programades per la UIMP.
  
La UIMP es compromet a col·laborar en aquestes activitats de la Generalitat Valenciana facilitant la seua infraestructura organitzativa i de personal.
  
Deu
  
Igualment la CCEC es compromet a col·laborar en les activitats que realitze la UIMP amb la participació en aquestes dels cinc empleats públics que la Generalitat Valenciana té destinats en el Centre de Serveis Educatius Intendent Pineda: l'administrador, un cap de negociat, dos auxiliars i un subaltern. Aquest personal, sense perjudici de la dependència de la CCEC, estaran funcionalment a la disposició del director de la UIMP a València.
  
Onze
  
La CCEC i la UIMP acorden potenciar la col·laboració amb les universitats de la Comunitat Valenciana, i hi establiran convenis per a l'organització conjunta de cursos màster i cursos de postgrau. En aquest mateix sentit, la UIMP s'obliga a concedir l'exempció del 50% de les quotes d'inscripció en els cursos i seminaris que organitze a València per als alumnes matriculats en les universitats públiques valencianes en primer, segon o tercer cicle, excepte en les activitats que, per la seua excepcionalitat, les dues parts establisquen específicament la no aplicació d'aquesta clàusula.
  
Dotze
  
Aquest conveni s'extingirà:
  
1. Per transcurs del termini indicat en la clàusula següent.
  
2. Quan no s'executen les prestacions a què s'obliga la UIMP, d'acord amb l'article 7 del Decret 20/1993, de 8 de febrer, del Govern Valencià (DOGV núm. 1.968, de 19-02-93).
  
Tretze
  
Aquest conveni tindrà vigència des del dia de la firma fins el 31 de desembre de 1997, sense perjudici de les pròrrogues que, per mutu acord de les parts i en funció de les disponibilitats pressupostàries de la CCEC, puguen formalitzar-se per successius períodes anuals abans de la finalització de la vigència d'aquest conveni o de qualsevol de les pròrrogues.
  
Catorze
  
Aquest conveni substitueix l'anterior, firmat entre les dues institucions el 26 de setembre de 1987 i que es declara expressament extingit per mutu acord.
  
I, com a prova de conformitat, firmen aquest document, en tres exemplars, en el lloc i la data indicats a l'encapçalament.
  
El conseller de Cultura, Educació i Ciéncia,
  
Francisco E. Camps Ortiz
  
El rector de la Universitat Internacional Menéndez y Pelayo,
  
José Luis García Delgado